डिजिटल डेस्क, जबलपुर। पति की लंबी उम्र की कामना को लेकर तरूण की पत्नी महक निर्जला व्रत रखे हुए थी, अपने दुधमुंहे बेटे को गोद में लेकर पूजा में जुटी महक पति के आने का इंतजार करती रही, लेकिन व्रत खुलने से पहले उसका सुहाग उजड़ गया। इसी तरह सुमित भूमिया हर साल की तरह इस वर्ष भी मोहल्ले की गणेश प्रतिमा के साथ घर के लिए मूर्ति लाया था। लेकिन गणेश चतुर्थी शुरू होते ही उसकी मौत हो गई। सुमित की मां उसके शव से लिपटकर बार-बार भगवान से दुहाई देती रही मेरे लाल को क्यों छीन लिया। यहां घटित हुए दो हादसों में तीन लोगों की मौत हो जाने से जहां दो सगे भाई असमय कालकवलित हो गए वहीं दो माताओं की गोद उजड़ गई और एक सुहागन का मांग का सिंदूर पुछ गया।